Diari Oficial de la Generalitat Valenciana


Sumari del DOGV 6306, del 08-07-2010 (2010/7315)

RESOLUCIÓ de 24 de juny de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut i GlaxoSmithKline, SA, per a establir el marc de desenvolupament d'activitats de cooperació en matèria sanitària.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6306

Data del DOGV
:   08-07-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7315


Data del document
:   24-06-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 24 de juny de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut i GlaxoSmithKline, SA, per a establir el marc de desenvolupament d'activitats de cooperació en matèria sanitària. [2010/7315]  
La Conselleria de Sanitat, l'Agència Valenciana de Salut i GlaxoSmithKline, SA, han subscrit, després de la tramitació prèvia reglamentària, el 17 de juny de 2010, un conveni marc de col·laboració per a establir el marc de desenvolupament d'activitats de cooperació en matèria sanitària.  
En compliment del que estableix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0921/2010, i que figura com a annex d'aquesta resolució.  
València, 24 de juny de 2010.- El director general del Secretariat del Consell: Ángel Mompó Romero.  
Conveni marc de col·laboració entre la Conselleria de Sanitat de la Generalitat, l'Agència Valenciana de Salut i GlaxoSmithKline, SA, per a establir el marc de desenvolupament d'activitats de cooperació en matèria sanitària  
València, 17 de juny de 2010  
Reunits  
D'una part, Manuel Cervera Taulet, com a conseller de Sanitat de la Generalitat, d'acord amb el que disposen els articles 27 i 28 de la Llei 5/1983, de 30 de desembre, del Consell, en relació amb els articles 2 i 4 del Reglament Orgànic i Funcional de la Conselleria de Sanitat, aprovat pel Decret del Consell 120/2007, de 27 de juliol, i com a president del Consell d'Administració de l'Agència Valenciana de Salut, en representació de l'agència, segons la delegació de competències aprovada per l'acord d'1 de febrer de 2007 de l'esmentat Consell d'Administració, publicat en el Diari Oficial de la Comunitat Valenciana número 5453, el 19 de febrer de 2007.  
I d'una altra part, Rüdiger Becker, president i conseller delegat de GlaxoSmithKline, SA, d'ara en avant GSK, amb domicili en el carrer Severo Ochoa, 2, 28359 Tres Cantos, Madrid, i amb CIF A-28228526. Actua en nom i representació d'esta empresa, en virtut de les facultats conferides per mitjà de l'escriptura pública de reelecció de càrrec i apoderament atorgada davant del notari de Madrid, Ricardo Isaías Pérez Ballarín el dia 14 de juliol de 2009, amb número de protocol 1.727, escriptura degudament inscrita en el Registre Mercantil de Madrid.  
Les parts reunides es reconeixen plena capacitat per a subscriure este conveni i a este efecte  
Manifesten  
I. Que correspon a la Conselleria de Sanitat, la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïda esta comunitat autònoma en els articles 49.1.11 i 54 de l'Estatut d'Autonomia, i que és un dels principis rectors que presidix tota la seua actuació la millora, dia a dia, de la qualitat de les prestacions d'atenció sanitària del sistema de salut de la Comunitat Valenciana, és a dir, el conjunt de servicis preventius i de promoció i manteniment de la salut dirigits als ciutadans.  
En este sentit, és l'Agència Valenciana de Salut, la que d'acord amb el que establix la Llei 3/2003, de 6 de febrer, d'Ordenació Sanitària de la Comunitat Valenciana, té atribuïdes les competències en matèria de sanitat i assistència sanitària a la dependència.   
II. Que GSK és un laboratori farmacèutic que col·labora en la investigació i el desenvolupament en l'àmbit de les Ciències de la Salut i que, més concretament, realitza accions dirigides al coneixement i control adequats de la Malaltia Pulmonar Obstructiva Crònica (MPOC) i de la Hiperplàsia Benigna de Pròstata (HBP), tant per mitjà de la realització d'estudis epidemiològics de gran envergadura com de la investigació i el desenvolupament de teràpies que permeten l'abordatge integral del pacient amb MPOC i del pacient amb HBP. GSK arreplega els reptes plantejats en la justificació del Pla de Salut de la Comunitat Valenciana, de l'adaptació de l'Estratègia en MPOC del Sistema Nacional de Salut, i del document de consens dels Criteris de Derivació en HBP per a Atenció Primària, en el sentit de la necessària participació de tots per aconseguir l'objectiu proposat, que no és un altre que l'optimització del control dels pacients esmentats per a contribuir a la millora de la qualitat de vida dels ciutadans, i manifesta la seua disposició a participar en la consecució d'este objectiu.   
III. Que per a millorar la qualitat de les prestacions d'atenció sanitària, els poders públics han d'impulsar la col·laboració i la cooperació amb les entitats privades que tinguen entre els seus objectius la innovació, la investigació i la promoció de la salut, principi reconegut en la pròpia Llei 16/2003, de 28 de maig, de Cohesió i Qualitat del Sistema Nacional de Salut, i que este conveni marc és un pas més per a aconseguir este objectiu.  
IV. Que es produïx una confluència en els seus objectius i que l'establiment d'una col·laboració entre les parts en matèria d'investigació, prevenció i promoció de la salut, redundarà en una millora significativa de la qualitat de la salut de la població a la Comunitat Valenciana, i en última instància, contribuirà a promoure el benestar físic i psíquic de les persones i a millorar la qualitat de vida dels ciutadans.  
V. Que les parts estan decidides a establir i intensificar relacions de col·laboració i cooperació, i particularment, a subscriure convenis específics de col·laboració, com a via operativa idònia per a la consecució dels seus fins comuns, sobre la base del principi de respecte a l'autonomia de la voluntat de les parts com a criteri rector per a l'èxit d'una cooperació fructífera.  
Per tot això que s'ha exposat, les parts convenen a subscriure este conveni, que estarà sotmés a les següents  
Clàusules  
Primera. Objecte del conveni  
És objecte d'este conveni l'establiment d'un marc comú de col·laboració entre la Conselleria de Sanitat de la Generalitat, l'Agència Valenciana de Salut i GSK en aquelles activitats que contribuïsquen, directament o indirectament, a una millora de la qualitat de les prestacions d'atenció sanitària del sistema de salut de la Comunitat Valenciana, i per tant, a una millora de la qualitat de vida de la població de la Comunitat. Ambdues parts reconeixen la importància d'unir els esforços i les capacitats en el marc d'una col·laboració institucional que permeta desenvolupar i potenciar accions complementàries a les previstes en l'àmbit de la qualitat assistencial, l'ús racional de medicaments, la investigació en servicis de salut i la implantació de guies de pràctica clínica, especialment en l'àrea del MPOC i de la HBP.   
Segona. Compromisos de les parts  
1. Este conveni marc es desenvoluparà per mitjà de la subscripció de convenis específics de col·laboració, entre totes les parts firmants o alguna, segons l'objecte de cada conveni. Els convenis específics han de considerar, entre altres, l'objecte del conveni, les obligacions de les parts, la descripció de les actuacions, el finançament, la forma de pagament i la duració del conveni específic. Les propostes de convenis específics han de ser estudiades i informades per la comissió de seguiment d'este conveni marc abans de ser sotmeses a l'aprovació de les parts. La Conselleria de Sanitat i l'Agència Valenciana de Salut, en els seus àmbits d'actuació respectius i com a conseqüència de la participació prevista, ha d'incorporar juntament amb el seu logotip, el de GSK, i donar a conéixer la procedència dels fons obtinguts en tots els actes públics o privats relacionats amb cada un dels projectes, així com en els materials, que derivats dels projectes, es generaren com a informació pública.  
2. Difondre als mitjans de comunicació l'acord de col·laboració actual.  
3. Les activitats objecte de la col·laboració entre la Conselleria de Sanitat, l'Agència Valenciana de Salut i, GSK seran:  
a) Col·laboració en els programes per al control i l'abordatge global del MPOC a la Comunitat Valenciana per mitjà d'activitats formatives per a professionals sanitaris, de projectes d'investigació i de la millora de l'assistència sanitària al pacient amb MPOC que ajuden a difondre la importància de l'atenció, l'assistència i el control al pacient.  
b) Col·laboració en els programes per al control del pacient amb HBP de la Comunitat Valenciana per mitjà d'activitats formatives per als professionals sanitaris, i de projectes d'investigació i de millora de l'assistència sanitària al pacient.  
c) Col·laboració en la realització d'estudis d'avaluació econòmica de medicaments i en altres projectes d'investigació, creació de grups de treball i fòrums de discussió per a una millor interrelació de l'Atenció Primària i l'Atenció Especialitzada en les àrees assenyalades. Esta activitat s'ha de dur a terme recolzant i adaptant-se als objectius de la Conselleria de Sanitat valenciana, realitzant talls transversals en el programa Abulcassis per a revisar el nivell de control dels pacients i d'implantació de la ferramenta per part dels metges, i ajudant la Conselleria a millorar els objectius d'acord de gestió.  
d) Col·laboració en programes arreplegats pel Pla de Salut, especialment en les àrees d'oncologia, cardiometabolisme, vacunologia, i altres que s'establiran d'acord amb els objectius de les parts que subscriuen el conveni.  
e) Col·laboració en el desenrotllament de l'adaptació de l'estratègia MPOC i de la implantació dels criteris de derivació del pacient amb HBP en el camp de la formació, avaluació i millora de la qualitat del procés assistencial.   
f) Qualsevol altra activitat, integrada en l'objecte del conveni, que es propose en el si de la comissió de seguiment, per incidir directament o indirectament en la millora de la salut.  
Tercera. Comissió de seguiment  
1. A fi de garantir el compliment d'este conveni de col·laboració, es crea una comissió de seguiment integrada per quatre membres, dos en representació de la Conselleria de Sanitat i l'Agència Valenciana de Salut i dos en representació de GSK.  
2. La comissió de seguiment es reunirà amb caràcter anual i sempre que ho sol·licite alguna de les parts. Està comissió té com a funcions la proposta, el seguiment i el control de les actuacions que s'han de fer.  
Quarta. Aportacions econòmiques  
Este conveni marc de col·laboració no comporta cap despesa per a les parts. Les aportacions econòmiques pels costos que genere la col·laboració de les parts seran avaluades i acordades per elles mateixes per a cada un dels convenis específics que es formalitzen.  
Cinquena. Propietat intel·lectual  
La propietat intel·lectual derivada dels treballs que es puguen dur a terme amb motiu d'este conveni romandrà subjecta a les disposicions legals vigents aplicables en la matèria. Pel que fa als drets inherents a l'autoria, s'atorgarà el reconeixement corresponent a qui haja intervingut en la realització dels treballs mencionats i tindrà el dret moral d'autor.  
Sisena. Vigència  
La duració d'este conveni marc de col·laboració és de dos anys a partir de la data de la firma i es pot prorrogar tàcitament durant un període igual, excepte en el cas de denúncia per part de qualsevol de les parts, amb una antelació mínima d'un mes.  
Setena. Resolució  
Seran causes de resolució d'este conveni marc l'acord mutu de les parts, així com el seu incompliment, prèvia denúncia de qualsevol de les parts firmants, comunicada de forma fefaent com a mínim amb dos mesos d'antelació i la denúncia unilateral prevista en la clàusula sisena.   
Huitena. Règim aplicable i jurisdicció  
Este conveni té caràcter administratiu i les qüestions litigioses que es pogueren derivar de la seua interpretació i compliment, i que no hagen pogut ser resoltes per la comissió de seguiment, quedaran sotmeses al coneixement i a la resolució de la jurisdicció contenciosa administrativa.  
D'acord amb el que establix la Llei 30/2007, de 30 d'octubre, de Contractes del Sector Públic, este conveni queda exclòs de l'àmbit d'aplicació de la llei esmentada i es regirà per allò que han estipulat les parts.  
I com a prova de conformitat amb el que s'ha exposat i acordat, firmen este conveni marc de col·laboració per triplicat i en el lloc i la data assenyalats en l'encapçalament.  
Per la Conselleria de Sanitat de la Generalitat, el conseller de Sanitat: Manuel Cervera Taulet.  
Per GlaxoSmithKline, SA, el president i conseller delegat: Rüdiger Becker.